Ifølge Arena Nords direktør, Per Malmberg, er Frederikshavn blevet overhalet indenom af en anden dansk by i kampen for at sikre en koncert med Elton John den 25. juni. Det skriver kanalfrederikshavn.dk. - Det var som at få et hårdt slag i hovedet med en hammer, da vi fik beskeden, og jeg havde lyst til at blive hjemme i sengen i flere dage, siger Per Malmberg til kanalfrederikshavn. Direktøren vælger alligevel at se positivt på hele arbejdet med Elton John-koncerten. Arena Nord har med direktørens ord brugt "oceaner af tid", men arbejdet er heldigvis ikke forgæves. - Hele vores organisation har arbejdet hårdt på Elton John-projektet, men de mange arbejdstimer er ikke spildt. Vi har gennemgået Frederikshavn Stadion, og vi er klar med indretning, toiletter, mobile tribuner, kalkulationer med mere, så vi hurtigt kan slå til, når vi bliver tilbudt det næste store koncertnavn, understreger Per Malmberg. Per Malmberg glæder sig over, at Frederikshavn - ikke mindst erhvervs- og handelslivet - har bakket projektet op. Arbejdet med at trække Elton John til Frederikshavn betyder også, at Arena Nord har markeret sig over diverse agenter på dette marked. Nu ved de, at Frederikshavn er klar til at byde, når endnu en mulighed byder sig. - Men vi skal nok ikke forvente, at der bliver koncert på Frederikshavn Stadion i 2013, erkender Per Malmberg.
Popikonet Elton John kommer trods rygterne ikke til Frederikshavn, der mistede koncerten til en anden dansk by.